Slovenská mykologická spoločnosť pri Slovenskej akadémii vied

Slovenská mykologická spoločnosť je vedeckou spoločnosťou Slovenskej akadémie vied. Bola založená v roku 2000 s poslaním združovať v rámci Slovenska záujemcov o mykológiu, ako aj vedeckých pracovníkov rôznych súvisiacich špecializácií.

Činnosť
Okrem koordinácie činnosti svojich členov sa Slovenská mykologická spoločnosť venuje pravidelným aktivitám zameraným na podporu mykologického výskumu, ako aj popularizačným aktivitám pre širokú verejnosť. Tie okrem iného zahŕňajú:
 Biodiverzita húb Slovenska: každoročný odborný seminár
 Diverzita a ekológia húb Slovenska: každoročný odborný seminár
 Otváranie a zatváranie lesa: stretnutie profesionálných a amatérskych mykológov v teréne pri príležitosti začiatku a konca hubárskej sezóny
 Stretnutia slovenských a českých mykológov: pravidelné stretnutia na podporu medzinárodnej spolupráce v oblasti mykológie
 Medzinárodné mykologické dni: podujatie organizované každé dva roky striedavo na území Slovenska a Česka
 Česko-slovenský mykologická konferencia: pravidelná konferencia na podporu medzinárodého výskumu v oblasti mykológie
 Výstava Huby: zvyčajne 3-denná výstava aktuálne rastúcich druhov húb pre širokú verejnosť, konajúca sa v jesennom období
 Odborné prednášky, semináre a workshopy: na príležitostné odborné a vedecké témy v spolupráci s domácimi a zahraničnými odborníkmi
 Mykologické vychádzky: stretnutia v teréne s poznávacím a odborno-popularizačným účelom
 Pravidelná hubárska poradňa: poradňa za účelom identifikácie nálezov plodníc húb otvorená amatérskym mykológom aj širokej hubárskej verejnosti počas každoročnej hubárskej sezóny. Po svojom založení zo strany nestora slovenskej mykológie Igora Fábryho funguje už od roku 1962.
 Publikačná činnosť
 Catathelasma: odborný mykologický časopis v anglickom jazyku vychádzajúci od roku 2001.
 Spravodajca Slovenskej mykologickej spoločnosti: odborno-informačný buletin, ktorý vychádza už od roku 1993 (od založenia až do roku 1999 pod vedením Pavla Škublu pod názvom Spravodajca slovenských mykológov).

Vedenie
 Valné zhromaždenie: je vrcholným orgánom Slovenskej mykologickej poločnosti. Koná sa najmenej jedenkrát ročne.
 Revízna komisia: plní dozornú funkciu.
 Výbor Slovenskej mykologickej spoločnosti: riadi chod Spoločnosti na každodennej báze. Predsedami Výboru boli počas existencie Spoločnosti nasledujúci vedci:
 2000-2003: Ing. Anton Janitor, PhD.
 2003-2015: RNDr. Pavel Lizoň, CSc.
 2015-2018: PhDr. Ladislav Hagara, PhD.
 2018-2024: RNDr. Ivona Kautmanová, PhD.
 2024-trvá: Mgr. Ján Červenka

História
Inštitúcia bola založená v roku 2000 a svojou existenciou plynulo nadväzovala na činnosť svojich predchodcov:
 1963: Mykologická sekcia Slovenskej spoločnosti pre racionálnu výživu založená Jánom Magálom
 1986: Základná organizácia č. 10 pre ochranu húb Slovenského zväzu ochrancov prírody a krajiny
 1993: Spolok slovenských mykológov
 1995: Spoločnosť slovenských mykológov  jedným z jej predsedov bol aj Vincent Kabát

 Zdroje 

 Pozri aj 
 Zoznam mykologických taxónov slovenských autorov
 Zoznam organizácií Slovenskej akadémie vied
 Slovenská akadémia vied

 Externé odkazy 
 oficiálna stránka Mykologickej spoločnosti SAV
 oficiálna stránka SAV

Kategória:Vedecké spoločnosti pri SAV
Kategória:Inštitúcie na Slovensku
Kategória:Veda a technika na Slovensku
Kategória:Vedecké organizácie